CELEX: 52019PC0327
Language: sl
Date: 2019-07-10
Title: Predlog SKLEP SVETA o stališču, ki se v imenu Evropske unije zastopa v Odboru za ribištvo za vzhodni srednji Atlantik

EVROPSKA KOMISIJA
            Bruselj, 10.7.2019
            COM(2019) 327 final
            Predlog
            SKLEP SVETA
            o stališču, ki se v imenu Evropske unije zastopa v Odboru za ribištvo za vzhodni srednji Atlantik
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog zadeva sklep o stališču, ki se v imenu Unije zastopa na zasedanjih Odbora za ribištvo za vzhodni srednji Atlantik (CECAF) v obdobju 2019–2023 glede načrtovanega sprejetja nezavezujočih pripomb in ukrepov za upravljanje živih morskih virov.
            
            
               2.Ozadje predloga
            
            
               2.1.Organizacija Združenih narodov za prehrano in kmetijstvo
            
            
               Odbor za ribištvo za vzhodni srednji Atlantik je bil ustanovljen z Resolucijo 1/48 Sveta Organizacije Združenih narodov za prehrano in kmetijstvo (FAO) na podlagi člena VI(2) ustanovne listine FAO. Generalni direktor FAO je statute CECAF razglasil 19. septembra 1967, nazadnje pa so bili spremenjeni leta 2003, zlasti kar zadeva namen, naloge in odgovornosti CECAF. 
            
            
               Cilj CECAF je z ustreznim upravljanjem ter razvojem ribištva in ribolovnih operacij spodbujati trajnostno izkoriščanje živih morskih virov na območju pod njegovo pristojnostjo. CECAF pokriva vse žive morske vire na območju pod njegovo pristojnostjo, in sicer od rta Spartel do ustja reke Kongo. 
            
            
               Evropska unija je, tako kot Francija, Grčija, Italija, Nizozemska, Poljska, Romunija in Španija, članica CECAF
                  1
               .
            
            
               2.2.Odbor za ribištvo za vzhodni srednji Atlantik
            
            
               CECAF je posvetovalni tehnični in regionalni organ za ribištvo, ustanovljen na podlagi člena VI(2) ustanovne listine FAO. FAO upravlja in financira sekretariat CECAF. Njegove glavne naloge vključujejo spodbujanje, usklajevanje in pospeševanje znanstvenih raziskav, upravljanja ter dejavnosti, povezanih z ohranjanjem in upravljanjem živih morskih virov na območju pod njegovo pristojnostjo. CECAF lahko poleg tega svojim članicam svetuje glede upravljanja, spremljanja, nadzora in opazovanja ribištva. Prav tako deluje za določitev znanstvene podlage za regulativne ukrepe, ki vodijo k ohranjanju in upravljanju morskih ribolovnih virov, in svetuje pri sprejemanju regulativnih ukrepov vlad članic.
            
            
               Zasedanja CECAF običajno potekajo vsaki dve leti. Unija ima kot članica pravico do sodelovanja in glasovanja. Odločitve CECAF se sprejemajo z večino oddanih glasov, razen če v poslovniku ni določeno drugače.
            
            
               2.3.Odločitve, ki jih sprejme Odbor za ribištvo za vzhodni srednji Atlantik
            
            
               Kot določa njegov revidirani statut, CECAF svetuje o ukrepih za upravljanje (v nadaljnjem besedilu: ukrepi) vladam članic in pristojnim regionalnim organizacijam. Zaradi njegovega svetovalnega statusa sklepi CECAF za njegove članice niso zavezujoči.
            
            
               3.Stališče, ki naj se zastopa v imenu Unije
            
            
               V skladu s postopki, ki se uporabljajo za regionalne organizacije za upravljanje ribištva, se stališče, ki se v imenu Unije sprejme na letnih zasedanjih regionalnih organov za ribištvo, kot je CECAF, določi po dvostopenjskem pristopu. S sklepom Sveta se določijo glavna načela in usmeritve stališča Unije na večletni osnovi, stališče pa se pred vsakoletnim zasedanjem prilagodi z delovnimi dokumenti Komisije, o katerih razpravlja delovna skupina Sveta.
            
            
               Ta predlog sklepa: 
            
            
               ·vsebuje splošna načela in usmeritve, vendar v čim večji meri upošteva tudi posebne značilnosti CECAF;
            
            
               ·na zahtevo držav članic določa standardni postopek za vsakoletno določanje stališča Unije;
            
            
               ·vključuje načela in usmeritve nove skupne ribiške politike, določene v Uredbi (EU) št. 1380/2013 Evropskega parlamenta in Sveta
                  2
               , tudi ob upoštevanju ciljev iz sporočila Komisije o zunanji razsežnosti skupne ribiške politike
                  3
               ;
            
         
         
            
               ·upošteva skupno sporočilo visokega predstavnika EU za zunanje zadeve in varnostno politiko ter Komisije z naslovom „Mednarodno upravljanje oceanov: prispevek EU k odgovornemu upravljanju oceanov“
                  4
                in sklepe Sveta o navedenem skupnem sporočilu
                  5
                ter
            
            
               ·upošteva Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij z naslovom „Evropska strategija za plastiko v krožnem gospodarstvu“
                  6
               .
            
            
               4. Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (v nadaljnjem besedilu: Pogodba) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  7
               .
            
            
               4.1.2.Uporaba v tem primeru
            
            
               CECAF je tehnični in regionalni organ za ribištvo, ustanovljen z Resolucijo FAO 1/48 iz leta 1967 na podlagi člena VI(2) ustanovne listine FAO. Čeprav sklepi CECAF (v nadaljnjem besedilu: ukrepi) za njegove članice niso zavezujoči, pa akti, ki jih sprejme CECAF, pomenijo akte, ki lahko odločilno vplivajo na vsebino ureditve, ki jo sprejme zakonodajalec Unije.
            
            
               Predvideni akt ne dopolnjuje ali spreminja institucionalnega okvira sporazuma.
            
            
               Postopkovna pravna podlaga za predlagani sklep je zato člen 218(9) Pogodbe.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) Pogodbe je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) Pogodbe temeljiti na samo eni materialni pravni podlagi, in sicer na tisti, ki se zahteva za glavni cilj ali element.
            
            
               4.2.2.Uporaba v tem primeru
            
            
               Glavni cilj in vsebina predvidenega akta se nanašata na ribištvo. Uredba (EU) št. 1380/2013 je pravna podlaga, ki določa načela, ki se upoštevajo v tem stališču. 
            
            
               Materialna pravna podlaga za predlagani sklep je člen 43(2) Pogodbe.
            
            
               4.3.Zaključek
            
            
               Pravna podlaga predlaganega sklepa bi moral biti člen 43(2) Pogodbe v povezavi s členom 218(9) Pogodbe.
            
            
               Predlog
            
         
         
            
               SKLEP SVETA
            
            
               o stališču, ki se v imenu Evropske unije zastopa v Odboru za ribištvo za vzhodni srednji Atlantik
            
            
               (Besedilo velja za EGP)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije (v nadaljnjem besedilu: Pogodba) in zlasti člena 43(2) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Evropska unija je članica Odbora za ribištvo za vzhodni srednji Atlantik (CECAF), ki je regionalni ribiški odbor Organizacije Združenih narodov za prehrano in kmetijstvo (FAO), ustanovljen na podlagi člena VI(2) ustanovne listine FAO.
            
            
               (2)Evropska unija je članica FAO
                  8
               .
            
            
               (3)Kot določa njegov revidirani statut, CECAF svetuje o ukrepih za upravljanje (v nadaljnjem besedilu: ukrepi). Zaradi njegovega svetovalnega statusa sklepi CECAF za njegove članice niso zavezujoči.
            
            
               (4)CECAF je na svojih zasedanjih zadolžen za svetovanje o ukrepih za ohranjanje in upravljanje živih morskih virov.
            
            
               (5)Primerno je določiti stališče, ki se v imenu Unije zastopa v CECAF v obdobju 2019–2023, saj CECAF sprejema nezavezujoče akte, ki lahko odločilno vplivajo na vsebino ureditve, ki jo sprejme zakonodajalec Unije. Večino sklepov Sveta, ki določajo stališče Unije v regionalnih organizacijah za upravljanje ribištva, katerih pogodbenica je Unija, je treba revidirati pred letnim srečanjem navedenih regionalnih organizacij za upravljanje ribištva v letu 2024. Zato bi bilo treba za izboljšanje skladnosti med stališči Unije v vseh regionalnih organizacijah za upravljanje ribištva in regionalnih organih za ribištvo ter za racionalizacijo postopka revizije ta sklep Sveta revidirati najpozneje pred zasedanjem CECAF v letu 2024.
            
            
               (6)Skupno sporočilo visokega predstavnika EU za zunanje zadeve in varnostno politiko ter Komisije z naslovom „Mednarodno upravljanje oceanov: prispevek EU k odgovornemu upravljanju oceanov
                  9
               “ ter sklepi Sveta o navedenem skupnem sporočilu
                  10
                navajajo, da je spodbujanje ukrepov za podporo in povečanje učinkovitosti regionalnih organizacij za upravljanje ribištva in po potrebi za izboljšanje njihovega upravljanja in okrepitev sodelovanja na ključnih oceanskih območjih za zapolnitev vrzeli regionalnega upravljanja glavna značilnost ukrepanja EU v teh forumih.
            
            
               (7)Kot navaja Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij z naslovom „Evropska strategija za plastiko v krožnem gospodarstvu“
                  11
               , bi bilo treba sprejeti posebne ukrepe za zmanjšanje onesnaževanja s plastiko in onesnaževanja morja ter izgub ali opustitev ribolovnega orodja na morju.
            
            
               (8)Glede na razvijajočo se naravo ribolovnih virov na območju CECAF in potrebo po stališču Unije, da se upoštevajo novi dogodki, vključno z novimi znanstvenimi in drugimi ustreznimi informacijami, predstavljenimi pred ali med zasedanji CECAF, bi bilo treba določiti postopke za vsakoletno določitev stališča Unije v obdobju 2019–2023 v skladu z načelom lojalnega sodelovanja med institucijami Unije iz člena 13(2) Pogodbe o Evropski uniji –
            
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na zasedanjih Odbora za ribištvo za vzhodni srednji Atlantik (CECAF), je določeno v Prilogi I.
            
            
               Člen 2
            
         
         
            
               Vsakoletna opredelitev stališča Unije, ki se zastopa na zasedanjih CECAF, se določi v skladu s Prilogo II.
            
            
               Člen 3
            
            
               Stališče Unije, določeno v Prilogi I, Svet na predlog Komisije oceni in po potrebi revidira najpozneje do zasedanja CECAF v letu 2024.
            
            
               Člen 4
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta z dne 25. novembra 1991 o pristopu Evropske gospodarske skupnosti k Organizaciji Združenih narodov za prehrano in kmetijstvo (FAO).
               
               
                  
                     (2)
                  
                        Uredba (EU) št. 1380/2013 Evropskega parlamenta in Sveta o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
               
               
                  
                     (3)
                  
                        COM(2011) 424 z dne 13. julija 2011.
               
               
                  
                     (4)
                  
                        JOIN(2016) 49 final z dne 10. novembra 2016.
               
               
                  
                     (5)
                  
                        7348/1/17 REV 1 z dne 24. marca 2017.
               
               
                  
                     (6)
                  
                        COM(2018) 28 final z dne 16. januarja 2018.
               
               
                  
                     (7)
                  
                        Sodba Sodišča z dne 7. oktobra 2014 v zadevi Nemčija proti Svetu, C-399/12, ECLI:EU:C:2014:2258, točke 61 do 64. 
               
               
                  
                     (8)
                  
                        Sklep Sveta z dne 25. novembra 1991 o pristopu Evropske gospodarske skupnosti k Organizaciji Združenih narodov za prehrano in kmetijstvo (FAO).
               
               
                  
                     (9)
                  
                        JOIN(2016) 49 final z dne 10. novembra 2016.
               
               
                  
                     (10)
                  
                        7348/1/17 REV 1 z dne 24. marca 2017.
               
               
                  
                     (11)
                  
                        COM(2018) 28 final z dne 16. januarja 2018.
               
            
      
    ---documentbreak--- 
      
         
               EVROPSKA KOMISIJA
            Bruselj, 10.7.2019
            COM(2019) 327 final
            PRILOGI
            k predlogu za
            SKLEP SVETA
            o stališču, ki se v imenu Evropske unije zastopa v Odboru za ribištvo za vzhodni srednji Atlantik
            
               
         
         
            
               PRILOGA I
            
            
               Stališče, ki se v imenu Unije zastopa v Odboru za ribištvo za vzhodni srednji Atlantik (CECAF)
            
            
               1.NAČELA
            
            
                V okviru CECAF Unija:
            
            
               a) deluje v skladu s cilji in načeli, ki jim Unija sledi v okviru skupne ribiške politike, zlasti s previdnostnim pristopom in cilji v zvezi z največjim trajnostnim donosom, kot je določeno v členu 2(2) Uredbe (EU) št. 1380/2013, za spodbujanje izvajanja ekosistemskega pristopa k upravljanju ribištva, za preprečevanje in čim večje zmanjšanje nenamernega ulova ter postopno odpravo zavržkov, za zmanjšanje vpliva ribolovnih dejavnosti na morske ekosisteme in njihove habitate ter za zagotavljanje primernega življenjskega standarda za tiste, ki so odvisni od ribolovnih dejavnosti, in sicer s spodbujanjem ekonomsko uspešnega in konkurenčnega ribištva Unije ob upoštevanju interesov potrošnikov;
            
            
               b) si prizadeva za ustrezno vključitev deležnikov v pripravo ukrepov CECAF, ki jih ta sprejme v skladu z revidiranimi statuti;
            
            
               c) zagotavlja, da so ukrepi, sprejeti v CECAF, v skladu z mednarodnim pravom, zlasti z določbami Konvencije Združenih narodov o pomorskem mednarodnem pravu iz leta 1982, Sporazuma Združenih narodov v zvezi z ohranjanjem in upravljanjem čezconskih staležev rib in izrazito selivskih staležev rib iz leta 1995, Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje iz leta 1993 ter Sporazuma Organizacije za prehrano in kmetijstvo o ukrepih države pristanišča iz leta 2009;
            
            
               d)spodbuja stališča, skladna z dobrimi praksami regionalnih organizacij za upravljanje ribištva in regionalnih organov za ribištvo na istem območju, in spodbuja usklajevanje med regionalnimi organizacijami za upravljanje ribištva in relevantnimi organizacijami, kot so podregionalne ribiške organizacije in konvencije o regionalnih morjih, ter po potrebi sodelovanje z globalnimi organizacijami v okviru njihovih pooblastil, kadar je to primerno, vključno z mehanizmi sodelovanja med regionalnimi organizacijami za upravljanje ribištva, ki se ne ukvarjajo s tuni, ki so podobni tako imenovanemu procesu iz Kobeja za regionalne organizacije za upravljanje ribištva za tune;
            
            
               e) si prizadeva za usklajenost in sinergijo s politiko, ki jo Unija vodi v okviru dvostranskih odnosov na področju ribištva s tretjimi državami, in zagotavlja skladnost s svojimi drugimi politikami, zlasti na področju zunanjih odnosov, zaposlovanja, okolja, trgovine, razvoja, raziskav in inovacij;
            
            
               f)zagotavlja, da se spoštujejo mednarodne zaveze Unije;
            
            
               g) deluje v skladu s sklepi Sveta z dne 19. marca 2012 o sporočilu Komisije o zunanji razsežnosti skupne ribiške politike
                  1
               ;
            
            
               h) si za floto Unije na območju pristojnosti CECAF prizadeva ustvariti enake konkurenčne pogoje na podlagi istih načel in standardov, kot se uporabljajo v pravu Unije, ter spodbujati enotno izvajanje navedenih načel in standardov;
            
            
               i) deluje v skladu s skupnim sporočilom visokega predstavnika EU za zunanje zadeve in varnostno politiko ter Komisije z naslovom „Mednarodno upravljanje oceanov: prispevek EU k odgovornemu upravljanju oceanov“
                  2
                ter sklepi Sveta o navedenem skupnem sporočilu
                  3
                in spodbuja ukrepe za podporo in povečanje učinkovitosti CECAF ter po potrebi za izboljšanje njegovega upravljanja in uspešnosti, zlasti s podporo reforme CECAF, da bi ta postal polnopravna regionalna organizacija za upravljanje ribištva, kar bi prispevalo k trajnostnemu upravljanju oceanov v vseh njegovih razsežnostih.
            
            
               2.SMERNICE
            
            
               Evropska unija si po potrebi prizadeva za podporo pri sprejetju naslednjih ukrepov CECAF:
            
            
               a) ukrepov za ohranjanje in upravljanje živih morskih virov na območju pristojnosti CECAF na podlagi najboljšega razpoložljivega znanstvenega mnenja;
            
            
               b) ukrepov za spremljanje, nadzor in opazovanje ribištva na območju pristojnosti CECAF, tudi za preprečevanje dejavnosti nezakonitega, neprijavljenega in zakonsko neurejenega ribolova, odvračanje od njih in njihovo odpravljanje;
            
            
               c) ukrepov za zmanjšanje negativnih učinkov ribolovnih dejavnosti in kmetijstva na morsko biotsko raznovrstnost in morske ekosisteme ter njihove habitate, vključno z ukrepi za zmanjšanje onesnaževanja morja in preprečevanje onesnaževanja s plastičnimi odpadki na morju ter zmanjšanje učinkov plastičnih odpadkov, ki so prisotni v morju, na morsko biotsko raznovrstnost in ekosisteme, zaščitnimi ukrepi za občutljive morske ekosisteme na območju pristojnosti CECAF v skladu z Mednarodnimi smernicami FAO o upravljanju globokomorskega ribolova na odprtih morjih ter ukrepi za preprečevanje in čim večje zmanjšanje nenamernega ulova, zlasti ranljivih morskih vrst, in postopno odpravo zavržkov;
            
            
               d)ukrepov za zmanjšanje učinkov zapuščene, izgubljene ali drugače zavržene ribiške opreme v oceanu in olajšanje prepoznavanja in odkrivanja take opreme;
            
         
         
            
               e)po potrebi skupnih pristopov z drugimi regionalnimi organi za ribištvo in regionalnimi organizacijami za upravljanje ribištva, zlasti tistimi, ki sodelujejo pri upravljanju ribištva na istem območju;
            
            
               f)priporočil, po potrebi in v dovoljenem obsegu glede na zadevne ustanovne dokumente, ki spodbujajo k izvajanju Konvencije o delu na področju ribolova Mednarodne organizacije dela (MOD);
            
            
               g) dodatnih tehničnih ukrepov na podlagi nasvetov pomožnih organov in delovnih skupin CECAF. 
            
            
            
               PRILOGA II
            
            
               Vsakoletna določitev stališča Unije, ki se zastopa
                  na zasedanjih Odbora za ribištvo za vzhodni srednji Atlantik
            
            
               Pred vsakim zasedanjem CECAF, na katerem navedeni organ sprejme sklepe, ki lahko odločilno vplivajo na vsebino ureditve, ki jo sprejme zakonodajalec Unije, se sprejmejo potrebni ukrepi, da se v stališču, izraženem v imenu Unije, upoštevajo najnovejše znanstvene in druge pomembne informacije, predložene Komisiji, v skladu z načeli in smernicami iz Priloge I.
            
            
               V ta namen in na podlagi navedenih informacij Komisija Svetu ali njegovim pripravljalnim telesom dovolj zgodaj pred vsakim zasedanjem CECAF pošlje pisni dokument, ki določa podrobnosti predlagane določitve stališča Unije, da bi lahko razpravljali in sprejeli podrobnosti o stališču, ki bo izraženo v imenu Unije.
            
            
               Če med zasedanjem CECAF, vključno med zasedanjem na kraju samem, ni mogoče doseči dogovora, se zadeva predloži Svetu ali njegovim pripravljalnim telesom, da bi se v stališču Unije upoštevali novi elementi.
            
         
         
            
                  
                     (1)
                  
                        7087/12 REV 1 ADD 1 COR 1. 
               
               
                  
                     (2)
                  
                        JOIN(2016) 49 final z dne 10. novembra 2016.
               
               
                  
                     (3)
                  
                        7348/1/17 REV 1 z dne 24. marca 2017.